《吁嗟》
明代·秦镛

吁嗟此日不再得，今古几人持道脉。先贤讲学旧东林，明府得朋新丽泽。

四子言如万斛珠，二泉说与千金易。绛帐清风拂子衿，黄堂化雨润丘陌。

一旦归舆赋随初，吾道虽南马首北。仲尼归鲁是何年，泗水泉林并增色。

田间遗老顿无主，使我攀车泪沾臆。草深一丈讲堂前，吁嗟此日不再得。

作者简介：明末清初江苏无锡人，字大音。明崇祯十年进士，知清江县。南明弘光时擢监察御史。明亡，独居城东弓河之上，自题曰千休馆，惟与门弟子讲主静之学，闭门读《易》，谢绝人事，垂十余年而卒。有《易序图说》。